Изграждането на София като столица в периода до 1944 г. (Дидактически проблеми на изучаването на градската култура)

 Мира Маркова

 В центъра на тематичния курс попада градът като сложен и многообразен културно исторически феномен, включващ социално- икономически, етнически, религиозно- нормативни, традиционно- битови елементи и отношения. Изграждането на българската столица е частният случай, върху който се проектират спецификите на формирането на модерната градска култура след Освобождението. През призмата на града се проследяват европеизацията и модернизацията като категорични актове, декларирани от тогавашното българско общество. Представен е начинът, по който е извървян пътят от аграрната икономика към стандартите на модерната градска култура ,в чието развитие едни от ключовите фактори са пазарът и свободата на предприемчивостта. Процесът по съгражданите и функционирането на София като столичен град съдържа информация за начина на живот на социалната общност, разкрива пътят, по който иновациите се внасят в предишните усвоени пространства и се превръщат в норма за подражание. Дидактическите проблеми на този процес, целят неговото адаптиране към възприемането му от страна на учениците от различните степени на образователния процес. Акцент ще бъде и представянето на различни локални градски култури, характеризиращи се чрез техните социални проекции, моделиращи комуникацията между отделния човек и общността.

 Преминатият тематичен курс би спомогнал за разширяване на компетенциите по анализиране на културните процеси в нашата съвременност, за социална прогностика, за разкриване на параметрите на взаимодействието на локално и общо в градска среда, за детайлно наблюдение на промените, извършени в българския град и различните градски общности през различни исторически епохи.